CELEX: 
Language: bg
Date: 2019-10-09 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за прилагането на някои разпоредби за регистрация и обмен на данни, заложени в Регламент (ЕО) № 1907/2006 на Европейския парламент и на Съвета, след изтичане на крайния срок за регистрацията на въведени вещества

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 9.10.2019 година
            
            
               за прилагането на някои разпоредби за регистрация и обмен на данни, заложени в Регламент (ЕО) № 1907/2006 на Европейския парламент и на Съвета, след изтичане на крайния срок за регистрацията на въведени вещества
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията
                  1
               , и по-специално член 132 от него,
            
            
               като има предвид, че:
            
            
               (1)За да се избегне пренатоварване на съответните органи и физическите или юридическите лица с работата, произтичаща от регистрацията на вещества, които вече са били на вътрешния пазар при влизането на Регламент (ЕО) № 1907/2006 в сила, в член 23 от същия регламент е установен преходен режим за въведени вещества. Поради това бяха определени редица различни преходни срокове за регистрацията на такива вещества. Съгласно член 23, параграф 3 от посочения регламент крайният срок за регистрация в рамките на този преходен режим изтече на 1 юни 2018 г.
            
            
               (2)С цел да се гарантира равнопоставеност между пазарните участници, които произвеждат или пускат на пазара въведени и невъведени вещества, е необходимо да се определи приложимостта — след изтичането на преходния режим — на разпоредби, с които се определят благоприятни условия за регистрацията на въведени вещества. Поради това за тези разпоредби следва да се установи подходяща, разумна и ясна крайна дата, след която тези разпоредби следва да не се прилагат повече или да се прилагат само при определени обстоятелства.
            
            
               (3)В член 3, параграф 30 от Регламент (ЕО) № 1907/2006 се определят условията за изчисляване на годишните количества на въведените вещества въз основа на осредненото производство или внос за трите предишни календарни години. С цел да се гарантира, че пазарните участници разполагат с достатъчно време, за да извършат необходимите корекции в изчислителните си методи, като първа мярка тези условия следва да продължат да се прилагат до определената крайна дата. С цел съобразяване с определението „на година” в член 3, параграф 30 от Регламент (ЕО) № 1907/2006 е целесъобразно крайната дата да се бъде определена за края на настоящата календарна година (31 декември 2019 г.).
            
            
               (4)В съответствие с намерението на законодателя да намали възможното въздействие на задълженията за регистрация на веществата в малки количества, в член 12, параграф 1, буква б) от Регламент (ЕО) № 1907/2006 се предвиждат по-малко строги изисквания за предоставяне на информация при регистрацията на някои въведени вещества в малки количества, при условие, че те не отговарят на критериите в приложение III към Регламент (ЕО) № 1907/2006. В съответствие с член 23, параграф 3 от същия регламент тези въведени вещества в малки количества трябваше да бъдат регистрирани преди крайния срок за регистрация — 1 юни 2018 г. За за бъде обаче гарантирано и след този краен срок равното третиране на регистрантите, които се присъединяват към дадена регистрация или актуализират досиетата си съгласно член 12, параграф 1, буква б), посочената разпоредба следва да продължи да се прилага — като втора мярка — и след 1 юни 2018 г.
            
            
               (5)На 1 юни 2018 г. беше прекратена официалната работа на форумите за обмен на информация за веществата (SIEF). Като трета мярка обаче текущите задължения на регистрантите за обмен на данни следва да бъдат засилени и регистрантите следва да бъдат насърчавани да използват подобни неформални платформи за комуникация, които им дават възможност да спазват своите текущи задължения за регистрация и обмен на данни съгласно Регламент (ЕО) № 1907/2006 и Регламент за изпълнение (ЕС) 2016/9 на Комисията
                  2
               .
            
            
               (6)Като четвърта мярка е целесъобразно да бъде определено за потенциалните регистранти, които са извършили предварителна регистрация на въведено вещество в съответствие с член 28 от Регламент (ЕО) № 1907/2006, до определената крайна дата да не бъдат задължени да следват процедурата за запитване, описана в член 26 от същия регламент, тъй като целта на процедурата за запитване вече е постигната чрез предварителната регистрация.
            
            
               (7)Необходимо е да се гарантира, че процедурите при спорове във връзка с обмена на данни може ясно да се идентифицират. Поради това правилата за обмен на данни, посочени в член 30 от Регламент (ЕО) № 1907/2006, следва да продължат да се прилагат до определената крайна дата. След тази крайна дата следва да се прилагат само правилата за обмен на данни, определени в членове 26 и 27 от посочения регламент.
            
            
               (8)Мерките, предвидени в настоящия регламент, са в съответствие със становището на комитета, учреден съгласно член 133 от Регламент (ЕО) № 1907/2006,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Изчисляване на количествата на въведени вещества 
            
         
         
            
               Специфичният метод за изчисляване на годишните количества на въведени вещества, посочен в член 3, параграф 30 от Регламент (ЕО) № 1907/2006, продължава да се прилага само до 31 декември 2019 г. След като даден регистрант завърши регистрацията на дадено вещество, той впоследствие изчислява количеството си от това вещество за всяка календарна година в съответствие с член 3, параграф 30 от Регламент (ЕО) № 1907/2006.
            
            
               Член 2
            
            
               Изисквания за регистрацията на някои въведени вещества в малки количества
            
            
               Изтичането на преходния режим за въведени вещества съгласно Регламент (ЕО) № 1907/2006 не засяга приложимостта на член 12, параграф 1, буква б) от същия регламент.
            
            
               Член 3
            
            
               Задължения за обмен на данни след регистрацията
            
            
               След регистрацията на дадено вещество регистрантите, включително тези, които подават данни заедно с други регистранти, продължават да изпълняват своите задължения за обмен на данни по справедлив, прозрачен и недискриминационен начин, както е описано в дял III от Регламент (ЕО) № 1907/2006 и в Регламент за изпълнение (ЕС) 2016/9. В този контекст регистрантите могат да използват неформални платформи за комуникация, подобни на форумите за обмен на информация за веществата, посочени в член 29 от Регламент (ЕО) № 1907/2006.
            
            
               Член 4
            
            
               Задължение за запитване и обмен на данни за въведени вещества
            
            
               1.
                     Ако при преговорите за обмен на данни, водени в съответствие с член 30 от Регламент (ЕО) № 1907/2006, не се постигне споразумение, разпоредбите на посочения член се прилагат до 31 декември 2019 г.
            
            
               2.
                     След 31 декември 2019 г. предварителните регистрации, направени в съответствие с член 28 от Регламент (ЕО) № 1907/2006, вече не са валидни и членове 26 и 27 се прилагат за всички въведени вещества.
            
            
               Член 5
            
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 9.10.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 396, 30.12.2006 г., стр. 1.
               
               
                  
                     (2)
                  
                        Регламент за изпълнение (ЕС) 2016/9 на Комисията от 5 януари 2016 г. относно съвместното подаване на данни и обмена на данни в съответствие с Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (OВ L 3, 6.1.2016 г., стр. 41).